**előterjesztés**

**Körmend Város Önkormányzata Képviselő-testülete 2022. június 29-i rendkívüli ülésére**

**Tárgy:** a  [TOP\_Plusz-1.2.3-21 kódszámú "[Belterületi utak fejlesztése](https://www.palyazat.gov.hu/top-plusz-123-21-belterleti-utak-fejlesztse-1)](https://www.palyazat.gov.hu/top-plusz-332-21-helyi-egszsggyi-s-szocilis-infrastruktra-fejlesztse-1)" című pályázati felhívással kapcsolatos döntések meghozatala

A Regionális Fejlesztési Operatív Programok Irányító Hatósága „Belterületi utak fejlesztése” címmel hirdette meg pályázati felhívását a Terület- és Településfejlesztési Operatív Program Plusz keretében.

*A pályázat keretében támogatható tevékenységek:* **Önkormányzati tulajdonú belterületi** – az e-UT 03.01.11. Közutak tervezése (KTSZ) Útügyi Műszaki Előírás szerinti B.V., B.VI. tervezési osztályba sorolt – **gyűjtőutak (B.V. terv. oszt.); valamint kiszolgáló-, lakó- és vegyes használatú utak (B.VI. terv. oszt.) építése, korszerűsítése, felújítása**, ennek keretében támogatható:

a) utak burkolatának és alépítményeinek felújítása, korszerűsítése, átépítése,

b) út burkolatának megerősítése, szélesítése, korszerűsítése,

c) meglévő földút (szilárd burkolattal nem rendelkező út) burkolattal történő kiépítése,

d) új gyűjtőút kiépítése.

A Felhívás keretében kizárólag közcélú közútfejlesztések támogathatók.

Dél-Vas megye számára elkülönített indikatív keretösszeg alapján a támogatási kérelemben elszámolható költség minimum 50 m, maximum 700m Ft.

Támogatási kérelem benyújtása 2022.03.14.-2022.04.29. között lehetséges Vas megyében.

A támogatás maximális mértéke az összes elszámolható költség 100 százaléka.

2018-ban került tervezésre a Bástya utca teljes szakaszának, továbbá a Mozi-köz és a Kölcsey utcának az átépítése. A meglehetősen nagy beruházás ütemekre bontása megtörtént.

A nyugati oldalon a körforgalom megépült hazai forrású pályázatból valósult 2020. évben.

A körforgalomtól keletre lévő szakasz, azaz a Bástya utca és közműveinek felújítására 544.719.886,-Ft értékben került támogatási kérelem benyújtásra a testület 2022. április 6.-i döntése alapján.

**A "mozi köz" és a Kölcsey utca vonatkozásában** 2020.08.31.-én nyújtott be támogatási kérelmet az önkormányzat a TOP-2.1.2-15-VS1-2020 intézkedésre „Körmend belvárosának megújítása” címmel (Zöldváros 2 projekt). A pályázat támogatást nyert és 2021. március 8.-án Magyar Államkincstár támogatási szerződést kötött Körmend Város Önkormányzatával.

A projekt keretében a közutak, parkolók rendbetételén túl a mozi épületének teljeskörű átépítése tervezett. **A tervezői költségbecslések és a közbeszerzési eljárások alapján biztosan megállapítható, hogy a projekt forráshiányos**. Addig, amíg a mozira vonatkozóan indult közbeszerzési eljárás nem fejeződik be, nem tudjuk megmondani a forráshiány mértékét, de nagyságrendileg nagy összegről van szó.

Keresni kell a megoldást ezért arra, hogyan lehetné más forrásból is támogatást szerezni a Kölcsey utca felújítására, hogy ezzel is segítsünk az Irányító Hatóság döntésein, hogy nemcsak kormányzati többlettámogatást kérünk, de magunk is keressük az új uniós pályázati forrásbevonási lehetőséget. Ezért javasoljuk azt, hogy a Testület erősítse meg azt döntésével, hogy az Önkormányzat a TOP-2.1.2-15-VS1-2020 intézkedésre külön pályázatként benyújtsa nemcsak a Bástya utca felújítását, hanem a Kölcsey utca felújítását is, az út korszerűsítését, a csapadékvízelvezetés megújítását, a meglévő parkoló felújítását, valamint a fejlesztési területen új parkolóhelyek kialakítását megcélozva.

**A tervezett projekt teljes becsült- elszámolható költsége bruttó** 297 984 300 F**t**

**A projekt támogatási intenzitása 100 %.**

Kérem a tisztelt Képviselő-testületet, hogy az előterjesztésben foglaltakat tárgyalja meg!

**Határozati javaslat**

Körmend Város Önkormányzata Képviselő-testülete

1. **támogatja azt, és megerősíti azt, hogy az Önkormányzat pályázatot valósítson meg a** [**Terület- és Településfejlesztési Operatív Program Plusz (TOP Plusz)**](https://palyazat.gov.hu/terlet-s-teleplsfejlesztsi-operatv-program-plusz-top-plusz) **keretében** „Belterületi utak fejlesztése” címmel, TOP\_Plusz-1.2.3-21kódszámmal meghirdetett pályázati felhíváson, a Körmend, Kölcsey utca felújítását megcélozva (az út korszerűsítése, csapadékvízelvezetés megújítása, meglévő parkoló felújítása, valamint a fejlesztési területen új parkolóhelyek kialakítása)
2. A projekt előkészítés költségeként 4.500 e Ft-ot biztosít a költségvetésében.

**Felelős: polgármester és jegyző**

**Határidő. azonnal**

**Körmend, 2022.06.23.**

**Bebes István**

**polgármester**